VF Plus sê oor Nasionale Dag van Aksie‘n Optog teen pres. Jacob Zuma in Pretoria (7 April 2017). Foto: Maroela Media Die VF Plus het Dinsdag verduidelik hoekom hy besluit het om nie sy stem by die meeste ander opposisiepartye te voeg vir die sogenaamde Nasionale Dag van Aksie teen pres. Jacob Zuma wat Woensdag sal plaasvind nie. Leiers van die EFF, die DA, UDM, ACDP, IFP, Agang SA, Cope, African Independent Congress en die African People’s Convention het Maandag ŉ gesamentlike mediakonferensie gehou om hul planne bekend te maak vir die Nasionale Dag van Aksie (NDA) wat vir Woensdag 12 April beplan word. Dit is dieselfde dag wat Zuma sy 75ste verjaardag sal vier. ŉ Massaprotesoptog sal in Pretoria vanaf Kerkplein tot by die Uniegebou gehou word om te eis dat Zuma uit sy posisie as president verwyder word. Volgens die opposisiepartye wil hulle die regerende party dwing om Zuma te herroep, óf genoeg druk op Zuma plaas om hom te dwing om “die eerbare ding te doen” en te bedank. UDM-leier Bantu Holomisa het tydens ŉ vraag-en-antwoord-sessie gedurende die konferensie gesê die NFP het vroeër die oggend aangedui dat hulle ook die dag sal ondersteun, maar daar was ten tyde van die konferensie nog geen terugvoer van die VF Plus of die PAC nie. Dr. Pieter Groenewald, leier van die VF Plus, het Dinsdag in ŉ verklaring gesê hoewel die party nie beswaar teen die voorgenome optog Woensdag het nie, moet daarteen gewaak word dat te veel optogte nie veroorsaak dat die protesaksies hul trefkrag verloor nie. “Optogte wat spontaan vanuit die burgery ontstaan en plaasvind, dra ook veel meer gewig as wanneer politieke partye optogte reël aangesien die ANC aksies wat deur politieke partye gereël is, as blote politiekery sal beskou en dit so sal afmaak,” het Groenewald gesê. “Wanneer die burgery egter spontaan in opstand kom, sal die ANC-regering dit nie so maklik as onbenullig kan afmaak nie en sal hy kennis moet neem van die probleem. Die VF Plus doen daarom ook ŉ beroep op veral kerk- en geestelike leiers om leiding te neem waar die morele verval in die ANC sterk aangespreek moet word.” Hy het gesê die VF Plus het wel Vrydag aan die Save SA-optog deelgeneem, een van die talle optogte wat landwyd gehou is om te eis dat Zuma uit sy pos verwyder word. Zuma het Maandag tydens sy toespraak by die gedenkdiens van die struggle-veteraan, Chris Hani, die optogte afgemaak as “ŉ bewys dat rassisme steeds ŉ werklikheid in Suid-Afrika is”. Groenewald het gesê die VF Plus sal wel die mosie van wantroue teen Zuma, wat op 18 April in die parlement gedebatteer sal word, steun.